Dae oue babaseuntjie in asblik gevindParamedici saam met die babaseuntjie wat in die asblik gevind is. (Foto: Verskaf) ’n Babaseuntjie, vermoedelik vyf dae oud, is Maandagaand in ’n asblik in die Bloemfonteinse middestad gevind. ’n Kind het op die baba in die asblik afgekom en hom na die Thabure-polisiestasie geneem. Russel Meiring, woordvoerder van ER24, sê paramedici is na die polisiestasie ontbied om die baba te ondersoek. Die baba was in ’n goeie toestand, maar is nietemin na ’n hospitaal geneem om ondersoek te word. Intussen is die liggaam van ’n pasgebore babadogtertjie net vroeër die dag onder ’n boom in ’n oop stuk veld in Delft in die Wes-Kaap aangetref. Kapt. FC van Wyk, woordvoerder van die polisie, sê polisiebeamptes is omstreeks 07:30 na die oop stuk veld langs Kanferolieweg ontbied waar die baba vroeër onder ’n bruin baadjie onder die boom aangetref is. Die baba se ma kon in dié stadium nog nie opgespoor word nie en die omstandighede rakende die kind se dood word ondersoek. ’n Nadoodse ondersoek sal gedoen word om die oorsaak van die baba se dood te bepaal terwyl ’n geregtelike doodsondersoek gedoen word. Enigiemand met inligting rakende dié voorval word versoek om die plaaslike polisie by 021 954 9011 of 082 5222 036 of die Stop Misdaad-nommer by 08600 10111 aan te meld.